Coen-brødrene
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske filmskapere
Coen-brødrene er filmregissører, manusforfattere og produsenter fra St. Louis Park i Minnesota i USA: Joel Coen (født 29. november 1954) og Ethan Coen (født 21. september 1957).
Brødrene debuterte med kriminalfilmen Blood Simple (1984), fulgte opp med den satiriske komedien Raising Arizona (Arizona junior, 1987), om et barnløst ektepar som kidnapper et barn, og Miller's Crossing (1990), et stilisert og brutalt gangsterdrama med Albert Finney og Gabriel Byrne. De vant Gullpalmen under filmfestivalen i Cannes for den symbolmettede Hollywood-beretningen Barton Fink (1991), hvor John Turturro gestaltet en manusforfatter med skrivesperre, mens The Hudsucker Proxy (Det store spranget, 1994) med Tim Robbins var en satire over amerikansk «big business», stilistisk inspirert av ekspresjonismen.Den Oscar-vinnende thrillerkomedien Fargo (1996) hadde Joels ektefelle Frances McDormand i hovedrollen som den handlekraftige politikvinnen Marge Gunderson, mens i The Big Lebowski (1998) gestaltet Jeff Bridges den bowlingspillende og hasjrøykende The Dude, en karakter som i etterkant har oppnådd kultstatus i filmverdenen. Brødrene regisserte deretter George Clooney som utspekulert fange på rømmen i sørstatsfabelen O Brother, Where Art Thou? (2000), Billy Bob Thornton i det svart-hvite krimdramaet The Man Who Wasn't There (2001) og Tom Hanks i en nyinnspilling av The Ladykillers (2004).Filmatiseringen av Cormac McCarthys roman No Country for Old Men (2007) ble en stor suksess, og vant Oscar-prisen for både beste film og beste regi. Den heseblesende komedien Burn After Reading (2008) og nyinnspillingen av westernkomedien True Grit (2010) fikk laber mottakelse i media, mens portrettet av 1960-tallets folk-miljø i Greenwich Village i Inside Llewyn Davis (2013) ble hedret med juryens hovedpris i Cannes. Deretter fulgte Hail, Caesar! (2016) og The Ballad of Buster Scruggs (2018).Til sammen har brødrene blitt nominert til 13 Oscar-priser og blitt tildelt prisen fire ganger: Fargo (beste originalmanus) og No Country for Old Men (beste regi, beste film, beste tilrettelagte manus). Les mer i Store norske leksikon Film i USA